<classify> Mchezo huo ulishindwa kumalizika baada ya wachezaji na viongozi wa Oljoro kumvamia mwamuzi kwa madai ya kufanya upendeleo.Akizungumza na waandishi wa habari jana Mwenyekiti wa timu ya Maafande wa JKT Oljoro Amos Mwita alisema kuwa katika mchezo huo hakuna haki iliyotendeka licha ya kuwepo kwa msimamizi wa bodi ya ligi kutoka TFF ambaye alishuhudia kuwa timu yake haikutendewa haki.Huo mchezo kweli haukuwa wa haki na hali hiyo ilijidhihirisha zaidi kipindi cha pili cha mpambano huo ambapo waamuzi wote walionekana kuibeba timu ya Geita, licha ya sisi kucheza mpira wa haki hali iliyopelekea sisi kuamua kuvunja mchezo kwani hali iliyokuwepo kama tungeendelea kucheza nadhani vurugu ingetokea, alisema Mwita.Aliongeza kuwa tayari uongozi wa timu yake umekata rufaa kwa kuandika barua bodi ya ligi kupinga uonevu uliojitokeza na kuomba mchezo huo urudiwe katika uwanja mwingine .Sisi hatukumpiga mwamuzi kama inavyodaiwa na baadhi ya vyombo vya habari vilivyoripoti bali tunaiomba bodi ya ligi isimamie haki katika kutoa maamuzi yake kama sheria za mpira zinavyosema kwani kila kitu kinajidhihirisha kuwa timu ya Geita imekuwa ikibebwa na kupendelewa na waamuzi mbalimbali katika michezo yake,alisisitiza Mwita.Naye Katibu Mkuu wa JKT Oljoro Hussein Nalinga alisema kuwa mwamuzi wa mchezo huo Clement Ntambi kutoka Tabora alichangia kwa asilimia kubwa mchezo huo kuvurugika hasa baada ya kuanza kwa kipindi cha pili.Uongozi wa timu hiyo umeamua kuandika barua kwenda kwa katibu mkuu wa TFF wakipinga matokeo ya mchezo huo, wakidai kuwa mchezo huo ulionesha dhahiri upangwaji wa matokeo, ilhali TFF inakataza tabia hiyo.Katika barua hiyo, Oljoro wameorodhesha sababu sita za kupinga matokeo ya mchezo mojawapo ikiwa ni kitendo cha kubadilishwa kwa mwamuzi Brighton Msuya na nafasi yake kuchukua Clemence Ntambi wakati ni mwenyeji wa Geita hivyo tangu mwanzo kuwepo kwa dalili za upendeleo.Mwamuzi kumwonesha kadi nyekundu Swalehe Iddy mchezaji wa Oljoro ili kukidhoofisha kikosi, waamuzi walitoa kauli kwa wachezaji wa Oljoro kwamba hawawezi kushinda kwani tayari kuna maelekezo kutoka juu usalama wa wachezaji na mashabiki wa Oljoro ulikuwa mdogo, inaeleza barua hiyo.Pia malalamiko ya Oljoro bado yanaenda mbali yakidai kuwa mashabiki wa Geita Gold kipindi cha pili cha mchezo walihamia goli la Oljoro na kuanza kumrushia mawe na chupa kipa wa Oljoro.Kwa sasa JKT Oljoro inajiandaa kuelekea Tabora kumaliza ligi kucheza na Polisi Tabora ambayo ipo kwenye kinyanganyiro cha kupanda Ligi kuu msimu ujao wakishindana na Geita Gold kileleni mwa Kundi C.  <topic>: michezo 